Da Nam Odlkofa taucht zum easchtn Moi ois Landschoftsbezeichnung Adalahkevva in a Uakundn af, de Koasa Otto da Groaße kuaz voa seim Doad 973 in Merseburg ausgstejd hod. Ea schenkt domid sei Eingguad in Beutelhausen, in da Grofschoft Odlkofa gleng, de Nonnen im Niedamünster vo Rengschburg. Da Siedlungsnam Aetelkouen dageng taucht easchtmois in a Uakundn vo 1252 af. Seit 1762 wead nochweisli de Schreibweis Adlkofen heagnumma. Da Nam leidt si vom Leitnam Adelo (oda Adalhoh) ob, dea midm Grundwoat -hofen (Oosiedlung, Hof) vabundn worn is. In Odlkofa woa de wejdliche Herrschoft scho recht friah präsent. 1687 is des sognennte Schergenamt vo Wolfstoa noch Odlkofa valegt worn, wos unta da Leitung vo am Amtmann vom Landgricht Teisbach bis 1803 vabliem is. Da Amtmann hot richtaliche Funktiona iwa olle Leit ausgübd, de ned Untertanen vo am Hofmarksherrn woan. Eam san via Obmonnschoftn untastondn: Reichersdorf, Frauenberg, Günzkofen und Hohenegglkofen. Aus de oidn Vawoitungseihheitn san 1812 de politischn Gmoana buidt worn. Hofmarken bestenga zu deara Zeid in: Deutenkofen, Göttlkofen und Günzkofen. Ledigli in Deutenkofen is im 17. Joarhundad a dreigschossigs Schloss eabaud worn. Dauahofd hod do drin owa nia a Adelsfamij gwohnt. De gsejschoftlichn Vahejtnisse san moßgemd vom Pforra prägd worn.